ბაიროითი
ბაიროითი (გერმ. Bayreuth) — ქალაქი ჩრდილოეთ ბავარიაში, სამხრეთ გერმანიაში, ბაიროითის რაიონის ადმინისტრაციული ცენტრი. 2013 წლის აღწერის მიხედვით, ქალაქში ცხოვრობს 71 572 ადამიანი, სიმჭიდროვეა 1 100 ადამიანი კმ²-ზე, ფართობი კი 66,92 კმ². მდებარეობს მდინარე როტერ-მაინზე. არის ქვეყნის სატრანსპორტო კვანძი. განვითარებულია საფეიქრო, სამკერვალო, მანქანათსამშენებლო, ფაიფურის, მუსიკალური საკრავების, ქაღალდისა და მინის წარმოება. პირველად 1194 წელს იხსენიება. 1876 წელს ქალაქში შეიქმნა თეატრი, რომელიც კომპოზიტორ რიხარდ ვაგნერის (ცხოვრობდა ბაიროითში) ნაწარმოებებს ასრულებდა. ბაიროითში ცხოვრობდა და აქვეა დაკრძალული კომპოზიტორი ფერენც ლისტი.